Unge holder loppemarked i kampen mod kræft - MX.dk
Af Anthon Schrader - 18/06-16 07:55; Opdateret: 19/06-16 15:09
Unge holder loppemarked i kampen mod kræft
Søndag den 19. Juni omdannes det veletablerede Nærum Loppemarked til et donationsmarked på vegne af Børnecancerfonden.
Her ses de to initiativtagere 19-årige Christian Bundgaard til venstre, og 20-årige Tobias Tang til højre. Nærum Loppemarked har givet konkurrenterne i nærområdet kamp til stregen, siden åbningen i april 2015. Billedet her er fra den 22. maj, hvor drengene havde disket op med Food-truck delikatesser og en hoppeborg til de yngste gæster.
I april 2015 slog 20-årige Tobias Tang Hansen og 19-årige Christian Bundgaard dørene op til deres første erhvervseventyr - et loppemarked i Nærum. Markedet har været en succes, og det har givet plads til et velgørenhedsmarked nu på søndag.
På baggrund af personlige erfaringer med handel, efterspørgsel i lokalområdet og en ubærlig trang til at debutere i erhvervslivet, opstod idéen om et loppemarked i drengenes lokalområde
- Vi har altid været gode til at sælge brugte ting fra garagen på Den Blå Avis, Trendsales og lignende, og derfor fik vi ideen. Samtidig synes vi, at der manglede et lokalt loppemarked i Nærum og vi håber, at vi kan være med til at skabe lidt liv i Nærum om søndagen med dette initiativ," fortalte Tobias Tang Hansen til Rudersdal Avisen.
Nu på søndag åbner Nærum Loppemarked for 24. gang, men denne gang er det ikke for at tjene en skilling, at Tobias og Christian står tidligt op om morgenen og stiller stande op. Markedet afholdes nemlig frivilligt, i samarbejde med cykelholdet Team Rynkeby, hvis omsætning går ubeskåret til Børnecancerfonden.
- Vi har valgt at arrangere et donationsloppemarked for Børnecancerfonden, fordi vi synes at det er spændende at samarbejde med et cykelhold, og er glade for at have muligheden for at støtte bekæmpelsen af kræft, samtidig med at kunne promovere en aktiv hverdag, siger Tobias til metroxpress, og tilføjer:
- Vi håber at se så mange mennesker som muligt, så vi kan donere en masse penge i en god sags tjeneste!